Klag by MRK ingedien ná vrou in hospitaal sterfArgieffoto (Foto: Unsplash) Die VF Plus in Limpopo het ’n klag by die Menseregtekommissie (MRK) teen die provinsiale hospitaal in Polokwane ingedien nadat ’n vrou vroeër vanjaar weens vermeende nalatigheid in dié hospitaal dood is. Die vrou se familie voer aan dat die vrou (45) weens hospitaalpersoneel se nalatigheid gesterf het nadat hulle pleidooie om haar in die hospitaal se waakeenheid te laat opneem, glo op dowe ore geval het. Só het Marcelle Maritz, provinsiale leier van die Vryheidsfront Plus, Donderdag aan Maroela Media gesê. Die vrou se familie verkies dat haar naam nie bekendgemaak word nie. Volgens Maritz is die vrou in April vanjaar met waterpokkies in die hospitaal opgeneem, waarna sy weer huis toe gestuur is. Die vrou is later weens komplikasies terug hospitaal toe waar sy op 10 April gesterf het nadat sy oor asemhalingsprobleme gekla het. Volgens Maritz het die vrou gesukkel om asem te haal en haar familie het versoek dat sy in die waakeenheid van die hospitaal opgeneem word. Hospitaalpersoneel het glo aangevoer dat haar toestand nie van so ŉ aard is dat sy in die waakeenheid opgeneem moet word nie en sy is later in ’n algemene saal dood. “Sy het vermoedelik versmoor,” het Maritz gesê. Volgens Maritz is sy bewus van ’n soortgelyke geval in ’n ander hospitaal in die provinsie. “Dit is kommerwekkend dat al meer bewerings van wanpraktyke en [klagtes oor] onbevoegde mediese personeel teen staatshospitale gemaak word. In hierdie geval het ŉ persoon met haar lewe geboet daarvoor.” Die MRK het ontvangs van die VF Plus se klag erken, het Maritz gesê.